જુવાનવયે અને ખાસ કરીને નિવૃત્ત જીવનમાં લેખન પ્રવૃત્તિ દ્વારા એ આત્મસંતોષ મેળવતા. પ્રસંગલેખનની એમને સારી ફાવટ હતી, ને ‘પ્રસંગપુષ્પો’, ‘માનવતાની મહેક’, અને ફૂલડાંની ફોરમ’ એ ત્રણ પુસ્તિકાઓ પ્રગટ કરેલી. આ પુસ્તિકાઓની એક વિશેષતા એ છે કે દરેકમાં મોટાભાઇની ગાંધીજી સાથેની (જુદી જુદી) મુલાકાતનો એક એક પ્રસંગ છે. એમની ઇચ્છા તો દસ પુસ્તિકાઓની ‘જીવનપ્રસંગમાળા’ પ્રગટ કરવાની હતી, પણ એ ઇચ્છા અધૂરી રહી.